****

**REPUBLIKA HRVATSKA**

**ŠIBENSKO-KNINSKA ŽUPANIJA**

Slika na kojoj se prikazuje tekst, isječak crteža

Opis je automatski generiran**GRAD ŠIBENIK**

***Upravni odjel za društvene djelatnosti***

KLASA:406-07/24-01/133

URBROJ: 2182-1-05/1-24-1

Šibenik, 30. rujna 2024. godine

Na temelju članka 7. Zakona o kulturnim vijećima i financiranju javnih potreba u kulturi (,,Narodne novine“ broj 83/22), te članka 53. Statuta Grada Šibenika („Službeni glasnik Grada Šibenika“ broj 2/21), gradonačelnik Grada Šibenika raspisuje

**JAVNI POZIV**

**za predlaganje programa javnih potreba u kulturi**

**Grada Šibenika za 2025. godinu**

**I.**

Javne potrebe u kulturi za koje se sredstva osiguravaju u Proračunu Grada Šibenika odnose se na kulturne djelatnosti, akcije i manifestacije koje provode udruge, a koje su od interesa za Grad Šibenik.

U skladu sa Zakonom o financiranju javnih potreba u kulturi i kvalitetom ponuđenih programa, kao i objektivnim proračunskim mogućnostima za sljedeću godinu, Grad Šibenik će u Program javnih potreba u kulturi za 2025. godinu uvrstiti financiranje kulturnih programa iz sljedećih područja kulturnih djelatnosti:

* Kulturne akcije i manifestacije
* Zaštita kulturne baštine
* Kulturno-umjetnički amaterizam
* Vizualna umjetnost
* Arhivska i izdavačka djelatnost
* Književne manifestacije
* Likovna umjetnost
* Glazbena i glazbeno-scenska umjetnost
* Dramska i plesna umjetnost
* Programi koji potiču kulturu mladih
* Međunarodna kulturna suradnja i mobilnost

Ukupno planirana vrijednost ovog Javnog poziva procjenjuje se na 310.000,00 EUR . Od toga je za programe/projekte udruga u kulturi predviđeno 150.000,00EUR, dok je za programe Šibenskog kulturnog ljeta predviđeno 160.000,00EUR. Sredstvima iz poziva planira se financirati oko 40 programa/projekata.

Najniži iznos sredstava za financiranje programa/projekata je 1.000,00 EUR, a najviši iznos sredstava je 45.000,00 EUR.

**II.**

Prijavu programa, projekata ili aktivnosti na ovaj Javni poziv može podnijeti udruga koja ispunjava sljedeće uvjete:

* upisana je u Registar udruga Republike Hrvatske ili drugi odgovarajući registar;
* upisana je u Registar neprofitnih organizacija;
* korisnici prijavljene aktivnosti su građani Grada Šibenika;
* aktivnosti se provode na području i za promociju Grada Šibenika;
* registrirana kao udruga i druga organizacija civilnog društva čija temeljna svrha nije stjecanje dobiti (organizacije civilnoga društva);
* svojim statutom se opredijelila za obavljanje djelatnosti i aktivnosti koje su predmet financiranja sukladno ovom Javnom pozivu i kojima promiču uvjerenja i ciljeve koji nisu u suprotnosti s Ustavom i zakonom;
* ima uredno ispunjene obveze iz svih prethodno sklopljenih ugovora o financiranju iz proračuna Grada Šibenika;
* nema dugovanja prema proračunu Grada Šibenika;
* ima prikladan način javnog objavljivanja programskog i financijskog izvješća o radu za proteklu godinu (mrežne stranice udruge, lokalno glasilo ili drugi adekvatan način);
* ima zadovoljavajuće organizacijske kapacitete i ljudske resurse za provedbu aktivnosti;
* u tekućoj godini nije korisnik jednokratne financijske potpore za istu svrhu.

**III.**

Prijedlozi programa/projekata dostavljaju se isključivo online putem informatičkog sustava prijava, na propisanim obrascima.

**IV.**

S korisnicima, kojima će nakon administrativne provjere prijava i stručne ocjene biti odobrena financijska sredstva za prijavljene programe/projekte u 2025. godini, i koji ostvare više od 50 bodova, od maksimalnih 100, Grad Šibenik će sklopiti ugovore o sufinanciranju programa/projekta.

**V.**

**Javni poziv za podnošenje prijava bit će otvoren od 30. rujna 2024. do 31. listopada u 2024. godine.**

Prijave se podnose on-line putem informatičkog sustava prijava koji se nalazi na sljedećoj poveznici: <https://som-natjecaj.eu/authentication/login>

Za sve informacije i upite možete se obratiti putem namjenskih e-mail adresa:

* [javni.poziv.udruge@sibenik.hr](mailto:javni.poziv.udruge@sibenik.hr)
* [podrska@som-system.com](mailto:podrska@som-system.com)

GRADONAČELNIK

Željko Burić, dr. med.